เอไอเอโชว์ผล6เดือน กำไรธุรกิจใหม่71%
เอไอเอ ประเทศไทย โชว์ผลงาน 6 เดือน กำไรธุรกิจใหม่ 71.5% เป็นรองแค่จีน
27 ก.ค. 2558

เอไอเอ ประเทศไทย โชว์ผลงาน 6 เดือน กำไรธุรกิจใหม่ 71.5% เป็นรองแค่จีน
นายมาร์ก ทักเกอร์ ประธานและประธานเจ้าหน้าที่บริหาร กลุ่มบริษัท เอไอเอ รายงานผลการดำเนินงาน 6 เดือนแรก ต่อตลาดหลักทรัพย์ฮ่องกง พบว่า บริษัท เอไอเอ ประเทศไทย มีมูลค่าธุรกิจใหม่ คำนวณโดยรวมธุรกิจการจัดการกองทุนสำรองเลี้ยงชีพ เบี้ยประกันภัยรับปีแรก และอัตรากำไรของมูลค่าธุรกิจใหม่ไม่รวมการจัดการกองทุนสำรองเลี้ยงชีพ 183 ล้านเหรียญสหรัฐ เพิ่มขึ้น 13%
ขณะที่อัตรากำไรของมูลค่าธุรกิจใหม่อยู่ที่ 71.5% จากงวดเดียวกันของปีก่อนที่ 63.3% สูงสุดอันดับ 2 รองจากจีนที่ 84.8% โดยมูลค่าธุรกิจใหม่เพิ่มขึ้น 13% มาจากการปรับกลยุทธ์ทำตลาดด้วยการขายความคุ้มครองที่เป็นสัญญาเพิ่มเติมมียอดขายเพิ่มขึ้น 50% และกรมธรรม์ประกันชีวิตควบการลงทุน (ยูนิต ลิงค์) เพิ่มขึ้น 40%
สำหรับเบี้ยประกันภัยรับปีแรกอยู่ที่ 256 ล้านเหรียญสหรัฐ สูงเป็นอันดับ 2 รองจากฮ่องกง รวมเบี้ยประกันภัยรับ 1,632 ล้านเหรียญสหรัฐ เพิ่มขึ้น 5% ขณะที่อัตรากำไรจากการดำเนินงานหลังภาษีอยู่ที่ 281 ล้านเหรียญสหรัฐ เป็นอันดับ 2 รองจากฮ่องกง แต่มีอัตราเพิ่มขึ้นเพียง 1% เนื่องจากผลตอบแทนการลงทุนช่วงครึ่งปีแรกลดลงมาก และการเวนคืนกรมธรรม์ที่ส่งผลกระทบต่อทั้งระบบ